b'\n_START_ARTICLE_\nHeb sed\n_START_PARAGRAPH_\nHeb sed (muinaisegyptiksi \xe1\xb8\xa5b-sd, my\xc3\xb6s nimell\xc3\xa4 sed-festivaali eli h\xc3\xa4nn\xc3\xa4n juhla) oli muinaisessa Egyptiss\xc3\xa4 pidetty juhla faraon pitk\xc3\xa4\xc3\xa4n jatkuneen hallintokauden kunniaksi. Juhlan nimen arvioidaan liittyv\xc3\xa4n sakaalijumalaan nimelt\xc3\xa4 Wepwawet tai Sed. Juhlaa faraot yleens\xc3\xa4 viettiv\xc3\xa4t oltuaan vallassa kolmenkymmenen vuoden ajan. Siin\xc3\xa4 farao k\xc3\xa4vi l\xc3\xa4pi useita uskonnollisia riittej\xc3\xa4, joiden tarkoituksena oli osoittaa h\xc3\xa4nen edelleen olevan hyv\xc3\xa4kuntoinen ja kyvyk\xc3\xa4s hallitsija._NEWLINE_Heb sed -juhla toistettiin aina kolmen vuoden v\xc3\xa4lein sen j\xc3\xa4lkeen, kun sit\xc3\xa4 oli kerran vietetty. Jotkut faraot pelk\xc3\xa4siv\xc3\xa4t, etteiv\xc3\xa4t he el\xc3\xa4 kyllin vanhoiksi viett\xc3\xa4\xc3\xa4kseen heb sedi\xc3\xa4 ja siksi he aikaistivat juhlaansa. N\xc3\xa4ihin faraoihin kuuluivat muiden muassa Ramses II ja Hatsepsut. Heb sed -juhlaan kuului useita temppelirituaaleja, uhreja ja uskonnollisia kulkueita. Yksi heb sed -juhlan piirteist\xc3\xa4 oli suurikokoisen djed-pilarin kohottaminen, joka symboloi faraon viriiliytt\xc3\xa4 ja hallituskauden pysyvyytt\xc3\xa4. _NEWLINE_Muinaisesta Egyptist\xc3\xa4 on l\xc3\xb6ydetty satoja mainintoja Sed festivaalin vietosta. Juuriltaan vanhaa juhlaa vietettiin jos varhaisimpien dynastioiden aikana. Muun muassa 1. dynastian aikaisen farao Denin ja 3. dynastian farao Djoserin tiedet\xc3\xa4\xc3\xa4n viett\xc3\xa4neen heb sedi\xc3\xa4._NEWLINE_Egyptil\xc3\xa4inen tutkija Aymen Ibrahem on viimeaikaisissa tutkimukissaan tullut siihen tulokseen, ett\xc3\xa4 "ylim\xc3\xa4\xc3\xa4r\xc3\xa4isten" (ennen 30. hallitusvuoden), ja ehk\xc3\xa4 joidenkin muidenkin, Heb Sed juhlien viettoon saattoi olla syyn\xc3\xa4 t\xc3\xa4ydellinen auringonpimennys.'